એની વે, હું વાત જ નહિ કરું ના રૂસણા લેતા લેતા મહામહિમ મનમોહનજી તો પાકિસ્તાની નેતાઓ સાથે વાતો કરવાના રાસડા લેવા લાગ્યા છે. ક્રિકેટ કે સંગીત જેવી કળાઓના મામલે ભારતે પાકિસ્તાનની વાનરનકલ કર્યા વિના ખેલદિલી રાખવી જોઈએ, અને રાખે જ છે. પણ એક મરદનું ફાડિયું જન્નતનશીન ફિરોઝખાન પાકિસ્તાનની ધરતી પર, એની છાતી પર બેસીને સંભળાવી ગયેલો કે ‘‘તમારા પાકિસ્તાન કરતા તો ભારતમાં મુસ્લીમો હજાર દરજ્જે વઘુ સુખી અને સલામત છે.’’ ગિન્નાયેલી પાકિસ્તાન સરકારે એના વિઝા રદ કર્યા તો ‘ચૂલામાં પડ્યા તમારા વિઝા, મારે ફરીથી અહીં પગ જ મુકવો નથી” એવું વટથી કહેનારો એ પડછંદ પઠાણ, ભારતમાં જીવ્યો ત્યાં સુધી પોતાની વાતને વટભેર વળગી રહ્યો હતો. ખાનમાં જેટલી સ્પષ્ટવાદિતા અને નીડરતા હતી એટલી આઝાદ ભારતના વડાપ્રધાનોમાં જોવા નથી મળી !